张耒
赠马十二全玉沿檄过楚顷刻而别
我离海边方季夏，子时别我西亭下。
是时积雨河水深，却看孤舟放清夜。
尔来忽忽冬已阑，岁晚荒凉学官舍。
那知复与子携手，犹能顷刻听清话。
来时绿树今黄叶，须信丹颜暗中化。
别离易得当重惜，岁月难留足悲咤。
人生坎轲多忧娱，万事纷纷少休暇。
况子飘泊不可常，几度相逢即衰谢。
功名有命何足求，富贵无常求亦乍。
隋珠弹雀虽有获，纤尘未补千金价。
我于世事甘不学，久师壁观依僧社。
辱君指我曹溪源，行虽未至宁辞驾。
君如有志反丘壑，我即求田买桑柘。
卜邻丈室听谈禅，更问老农求学稼。